section_heading: Franjo Barišić
paragraph_text: Odgovoran obiteljski čovjek, šarmantan, pristupa problemima kroz humor. Zadovoljan je svojim životom i izbjegava konflikte, osim kada je u pitanju najvažnija osoba u njegovu životu, kako sam kaže, “njegova puno bolja polovica” Dunja. Ako bi se ona našla u opasnosti, Franjo ne bi oklijevao niti sekunde da je zaštiti, pa makar se morao boriti i zubima. Temeljit je i marljiv radnik, predan svom poslu, no jedna je od njegovih najvećih mana činjenica da se ne bori dovoljno za sebe i svoj položaj, bilo na poslu, bilo u društvu. Zadovoljan je malim stvarima u životu, što katkad znači da se ne zna izboriti za sebe, povišicu koju je odavno zaslužio ili parkirno mjesto koje mu neki balavac u skupom autu otme ispred nosa. Izrazito je uredan, no također zna biti i nespretan i rušiti stvari oko sebe, a pogotovo kad zaboravi gdje je ostavio naočale. Pod utjecajem alkohola i omiljenih mu koktela pretvara se iz dobroćudnog kemičara u pravu party životinju. Uživa u svom hobiju, popravljanju starih stvari ili, kako bi nekad u polušali rekla njegova žena Dunja Barišić: “skupljanju smeća po ulici”, jer sve zaslužuje drugu priliku, pa čak i pokvareni toster, ali ne zna da postoje ljudi toliko pokvareni da ih nitko ne može popraviti.